projecte-aina/catalan_government_crawling huggingface dataset:
L'Agència de Salut Pública de Catalunya (ASPCAT), en col·laboració amb els ens locals, fa dos anys que per aquestes dates desplega un pla d'acció específic per prevenir la legionel·losi als municipis on darrerament se n'han registrat més brots comunitaris.
Des del Servei Regional de Barcelona de l'ASPCAT, l'any 2015 es van identificar les àrees territorials amb més incidència de brots i casos de legionel·losi, i es va decidir iniciar aquest pla de xoc als serveis de salut pública del Vallès Occidental Est, Baix Llobregat Nord Font Santa, Baix Llobregat Sud Delta-litoral i Vallès Oriental.
El 2017 s'hi ha incorporat el servei del Vallès Occidental Oest.
El pla planteja el control conjunt de la legionel·losi, i posa el focus especialment els circuits de refrigeració, ja que són les instal·lacions més susceptibles de causar un brot comunitari.
També n'inclou d'altres de baix risc, com ara sistemes de recs per aspersió de parcs o camps de futbol, fonts ornamentals i neteja viària.
Aquest pla complementa el sistema de control i prevenció de la legionel·losi del Departament de Salut en aquelles zones on s'ha considerat necessari, i els efectes s'han d'avaluar amb el pas del temps.
De moment, allà on ja s'ha aplicat les dues temporades passades s'ha observat una tendència decreixent de brots comunitaris i casos de legionel·la.
Així, mentre que a Catalunya el nivell del nombre de brots es manté, pel que fa als brots declarats al l'àmbit territorial de la subdirecció a Barcelona la tendència és decreixent.
Només 2 dels 11 brots de legionel·la declarats el 2016 a Barcelona es van registrar a municipis on s'hi aplicava el pla d'acció.
Seguiment i vigilància a 264 empreses i 485 circuits higiènicosanitaris amb deficiències estructurals i/o dificultats de sanejament.
Sensibilització i formació a entitats municipals sobre prevenció i control de legionel·losi a camps d'esports, regs per aspersió, fonts, neteja viària...
Informació per a empreses de neteja viària i departaments tècnics municipals (formació de personal, guies, normativa...)
Què és la legionel·losi, com es transmet, símptomes i tractament, recursos addicionals per a professionals.
Des que va començar a funcionar, l'app ha rebut més de 650.000 reports, que permeten construir un mapa mòbil de la situació de la pandèmia al territori.
Catalunya monitoritza el comportament de l'epidèmia de Covid-19 al territori mitjançant una eina ideada i desenvolupada pel Catsalut i l'AQuAS, en col·laboració amb empreses i professionals dels àmbits de la tecnologia i la salut.
Gràcies a l'app Stop Covid-19 Cat i a la participació de les persones que la fan servir, el Departament de Salut disposa de mapes de calor que mostren les àrees amb més incidència de la malaltia.
L'aplicació mòbil, disponible per als sistemes operatius més comuns dels telèfons intel·ligents (Android i iOS), proposa un test breu de salut, centrat en els símptomes més comuns de la infecció per coronavirus.
L'aplicatiu, al qual també s'hi pot accedir directament clicant aquesta adreça amb qualsevol navegador web, pregunta a la persona usuària de manera clara i directa si té els símptomes associats de la Covid-19, de manera que pot esdevenir la primera instància de contacte amb el sistema de Salut de Catalunya.
A partir dels símptomes reportats, l'app ofereix consells concrets a la ciutadania, i aquesta funció orientadora ha resultat de gran ajut per alleugerir el volum de trucades al 061.
Un cop fet aquest cribratge automàtic, el sistema processa les dades, que es tracten de manera confidencial, codificada i encriptada.
En cas necessari, professionals del sistema de salut de Catalunya es posen en contacte amb la persona que ha reportat símptomes de la Covid-19 per indicar-li el tractament.
Així doncs, la utilització de l'app permet donar orientacions específiques a cada persona i disposar d'informació global sobre la incidència i l'evolució de les infeccions des del punt de vista poblacional.
Les respostes s'agreguen i s'incorporen al mapa de calor, una eina pensada per ajudar a entendre com es comporta l'epidèmia al territori.
D'aquesta manera es monitoritzen, amb dades anonimitzades, els diferents brots actius a Catalunya, amb l'objectiu d'ajudar a dissenyar mesures poblacionals per contenir-los i preveure accions assistencials.
Per tenir un mapa el més actualitzat i fidedigne possible, es recomana que les persones usuàries facin el test dos cops al dia, encara que no presentin símptomes de Covid-19.
El Centre LGTBI de Barcelona ha acollit la celebració del 25è aniversari de Gais Positius amb un acte que han inaugurat la consellera de Salut, Alba Vergés, i la tinent d'alcaldia de Drets Socials, Justícia Global, Feminismes i LGTBI, Laura Pérez, i que ha reunit als fundadors de l'associació.
Durant l'acte s'ha analitzat el passat, present i futur del VIH i la sida amb una taula rodona formada per persones que han participat activament a l'entitat i persones expertes.
La investigadora Nancy Garín ha presentat el documental " 30 anys positius ", de Lulú Martorell i Roger la Puente, que parteix del mural " Tots junts podem parar la sida" pintat per Keith Haring l'any 1989.
L'associació Gais Positius i l'Agència de Salut Pública porten anys treballant conjuntament per fer front al VIH a Catalunya i en contra de l'estigma, a través d'accions comunitàries que donen resposta a dubtes relacionats amb el VIH, altres infeccions de transmissió sexual, la reducció de riscos en les relacions sexuals i / o en el consum de drogues associades a l'oci.
Per aquest motiu, Joan Colom, director del Programa de prevenció, control i atenció al VIH, les ITS i les Hepatitis Víriques (PCAVIHV) ha assistit a la celebració, com a mostra de reconeixement per la feina realitzada per l'associació al llarg d'aquests 25 anys.
Gais Positius va néixer el 1 de desembre de 1994 fruit d'un petit grup d'homes gais amb VIH i/o la sida que s'havien adreçat a la Coordinadora Gai Lesbiana, creada al 1986, amb la finalitat d'obtenir informació i suport.
En aquells primers anys la immensa majoria dels homosexuals, igual que la resta de la societat, no tenien les nocions més elementals sobre tot el relacionat amb el VIH/sida pel que la tasca no va ser fàcil ni senzilla.
Eren temps realment durs en què no es disposava de tractaments efectius i la mortalitat causada per la sida era molt elevada.
Així va ser com va néixer Gais Positius amb la finalitat de preservar la confidencialitat, fomentar l'intercanvi d'informació per aclarir i difondre les nocions essencials sobre el VIH i la sida, la seva forma de transmissió i els possibles tractaments.
L'entitat ha anat adaptant els seus projectes i serveis a la realitat canviant del VIH fins al dia d'avui.
El Ple ha aprovat per unanimitat una resolució d'adhesió a l' hendecàleg i al pla de treball per a la implantació del Pacte social contra l'estigmatització i la discriminació de les persones amb VIH, presentada per tots els grups i subgrups parlamentaris.
Amb la resolució aprovada, la cambra s'adhereix a la proposta de l'hendecàleg presentat per diversos departaments de la Generalitat, entitats i agents socials que ha de servir de base per al pacte social, un mandat de la Resolució 572/X, aprovada el 2014 pel mateix Parlament.
El text també expressa el compromís del Parlament de treballar activament per a l'aprovació, la implementació i el seguiment del pacte i insta el Govern a posar en pràctica les actuacions previstes en el calendari establert per, entre altres qüestions, erradicar la discriminació en l'àmbit sanitari o laboral de les persones amb VIH i fomentar-ne la visibilitat i l'empoderament.
El debat i la votació de la resolució ha estat seguida des de la tribuna de públic per representants del Comitè 1r de Desembre (Plataforma Unitària d'ONG Sida de Catalunya), representants del Departament de Departament de Treball, Afers Socials i Famílies, i del Programa de prevenció, control i atenció al VIH, les ITS i les HV (PCAVIHV) de l'Agència de Salut Pública del Departament de Salut.
Vídeo del moment de l'aprovació
La consellera de Salut, Alba Vergés, i l'alcaldessa de Barcelona, Ada Colau, han presidit els actes que, com cada any, han iniciat amb el desplegament del Tapís Memorial de la Sida a les façanes del Palau de la Generalitat i de l'Ajuntament de Barcelona.
Des de l'any 1987, l'1 de desembre es celebra el Dia Mundial de la Sida a tot el món, per recordar a la societat que s'ha de continuar treballant en la resposta enfront del VIH.
A Catalunya, com cada any, els actes commemoratius del Dia Mundial han tingut lloc a la Plaça Sant Jaume de Barcelona, on s'ha fet el tradicional desplegament de les seccions del Tapís Memorial de la Sida de forma simultània al Palau de la Generalitat i l'Ajuntament de Barcelona.
El Tapís Memorial de la Sida es va originar el 1987 als EUA amb l'objectiu de fer visible la immensa pèrdua humana amagada darrere les estadístiques.
Més de 70.000 tapissos individuals, creats a 40 països per familiars i amistats de persones mortes a conseqüència de la sida, conviden a reflexionar sobre l'impacte de l'epidèmia, l'estigma i la discriminació que encara avui pateixen moltes de les persones que viuen amb VIH.
Enguany, representants institucionals i el Comitè Primer de Desembre, que agrupa una vintena d'entitats de l'àmbit del VIH/sida de Catalunya, han reivindicat aquesta lluita contra l'estigma i la discriminació de les persones amb VIH llegint el Manifest del Dia Mundial de la Sida a les portes del Palau de la Generalitat.
El manifest, promogut per l'Agència de Salut Pública de Catalunya i al qual s'hi ha sumat més de 130 entitats públiques i privades, destaca que "la lluita contra l'estigma i la discriminació cap a les persones amb VIH és responsabilitat d'una societat compromesa amb els drets humans ja que empitjoren la qualitat de vida i la salut, produeixen desigualtats en l'accés a serveis socials, jurídics i sanitaris, al mercat laboral i a l'habitatge entre d'altres.
El Pacte Social ha de constituir les bases de l'estratègia per a la resolució d'aquesta vulneració de drets".
A més de la consellera i l'alcaldessa de Barcelona, també han participat en els actes institucionals Gemma Tarafa, regidora de Salut de l'Ajuntament de Barcelona, Enric Llorca, diputat de Salut Pública i Consum de la Diputació de Barcelona i alcalde de Sant Andreu de la Barca, Mercè Meroño, presidenta del Comitè 1 de Desembre.
A l'acte del Palau han assistit Joan Guix, secretari de Salut Pública de Catalunya, Joan Colom, director del Programa de Prevenció, Control i Atenció al VIH, les ITS i les Hepatitis Víriques (PCAVIHV), Josep Maria Argimon, director gerent de l'Institut Català de la Salut (ICS), i altres representants institucionals i de les entitats de Catalunya.
A la mateixa plaça de Sant Jaume, el Comitè Primer de Desembre ha muntat estands informatius per recordar i donar a conèixer l'epidèmia global de la sida causada pel VIH, i ha format al mig de la plaça, un llaç humà de color vermell, en el marc de la campanya.
La Comissió de la Sida es va crear ara fa 25 anys i està formada per servei Salut i comunitat de l'Ajuntament de Terrassa, el Consorci Sanitari de Terrassa (CST) i la Mútua de Terrassa, les associacions Actua Vallès, AIDE, ALBA i el col·lectiu LGTBI.
El dia 2 de desembre el Teatre Principal de Terrassa ha acollit la commemoració dels 25 anys de la Comissió de la Sida amb una conferència sobre l'evolució de la malaltia des de que l'any 1981, quan es va produir la primera alerta al món.
Joan Colom, director del Programa de prevenció, control i atenció al VIH, les ITS i les Hepatitis Víriques (PCAVIHV) ha participat en aquest acte amb una conferència en la que ha ofert una visió
històrica-evolutiva de la malaltia, des dels orígens fins a l'actualitat, repassant els progressos en la lluita contra el VIH que han servit d'inspiració per assolir un compromís mundial de posar fi a l'epidèmia al 2030.
Veure vídeo sobre la Notícia "Terrassa agraeix 25 anys de lluita a la Comissió de la SIDA" publicat per Terrassadigital.cat
El 27 de novembre s'ha celebrat al CAP Gornal de l'Hospitalet de Llobregat la jornada Qualitat de l'aire, una sessió de formació de formadors.
A la jornada hi han assistit 28 professionals dels equips d'atenció primària i d'atenció hospitalària del Baix Llobregat i l'Hospitalet.
La jornada, ha estat organitzada conjuntament per l'Agència de Salut Pública de Catalunya (ASPCAT) i el Servei Català de la Salut (CatSalut).
Aquesta experiència ja es va portar a terme al Vallès Oriental amb gran èxit de participació.
Ha impartit la sessió, de quatre hores de durada, el Sr.
Enric Rovira Ricart, epidemiòleg de la Sub-direcció Regional al Camp de Tarragona i Terres de l'Ebre (ASPCAT) i expert en la matèria.
Els principals objectius de la jornada han estat proporcionar nocions bàsiques sobre la qualitat de l'aire i la seva relació amb la salut; conèixer el sistema d'informació i d'alertes de contaminació atmosfèrica; conèixer el paper de l'atenció primària per reduir els risc d'exposició en grups vulnerables; i fer difusió de les Recomanacions per reduir l'exposició a la contaminació de l'aire.
Formar i sensibilitzar els professionals sanitaris d'atenció primària i hospitalària sobre els efectes en la salut dels contaminants atmosfèrics i en la interpretació de la informació sobre els nivells dels contaminants i episodis de superació de llindars d'informació i d'alerta, és una iniciativa clau en la protecció de la salut de la població, especialment dels grups més vulnerables.
Els professionals sanitaris que han assistit a la jornada impartiran la formació als seus equips d'atenció primària i/o hospitalària.
Els principals contaminants a la conurbació de Barcelona són les partícules en suspensió (PM) i els diòxids de nitrogen que, depenent de la concentració en l'aire i els factors de risc d'exposició, a curt i/o llarg termini poden tenir efectes perjudicials per a la salut de les persones
La Xarxa de vigilància i previsió de la contaminació atmosfèrica a Catalunya mesura les partícules contaminants i estableix les diferents zones de qualitat de l'aire al territori per poder informar la població de la qualitat de l'aire i planificar les mesures de prevenció i control adients.
Un moment de la reunió a l'Arboç
Amb l'objectiu de millorar la salut comunitària de tota la població de l'Arboç, el passat dimarts 29 de novembre es van reunir personal del CAP (infermeres i doctors) amb l'Alcalde Joan Sans, la regidora de Salut Montserrat Pérez i el regidor d'Esports Miguel Ángel del Río per tal de crear un Grup Motor de Salut a l'Arboç.
Per desplegar aquesta operativa és bàsic que es treballi coordinadament i conjunta, els membres de l'atenció primària de salut, la salut pública, els membres de l'administració municipal i les entitats actives del municipi que s'hi vulguin afegir, amb el propòsit comú d'integrar les activitats clíniques que ja és realitzen i van adreçades als usuaris i les activitats col·lectives enfocades a tota la població de l'ABS de l'Arboç.
Les tasques que aquest grup motor haurà de coordinar i millorar seran entre d'altres: la detecció de necessitats de salut del municipi, identificació de recursos o actius en salut disponibles, implicar a la població i als usuaris en diferents iniciatives sobre la salut, implementar programes i ajudar a tirar endavant iniciatives, entre d'altres.
Des de l'Ajuntament es valora molt positivament aquesta taula de coordinació d'actors responsables de l'àrea de salut.
La implicació del consistori és màxima per tal de treballar en la millora de la salut comunitària del municipi.
Foto: Lliurament de les acreditacions Aquí sí.
L'empresa Càtering ARCASA, que gestiona la cuina del Consorci Sanitari de l'Anoia rep el diploma que l'acredita com a establiment promotor del consum de fruita fresca, gràcies a la seva adhesió al programa Aquí sí.
L'Agència de Salut Pública de Catalunya ha acreditat el servei de restauració adreçat als familiars i al personal de l'Hospital d'Igualada, gestionat pel Càtering ARCASA, per la seva tasca de promoció i facilitació del consum de fruita fresca entre la població.
Fruita i Salut, una iniciativa pionera a l'Estat que potencia l'alimentació saludable promovent el consum de fruita fresca, variada, de qualitat, de proximitat i fàcil de menjar en diferents tipus d'establiments de restauració i d'alimentació (fruiteries, mercats, supermercats, hotels, etc.).
Els establiments adherits a la campanya s'identifiquen mitjançant un diploma i un logotip del programa.
La iniciativa, està emmarcada en el Pla Interdepartamental de Salut Pública (PINSAP).
Ester Ibáñez, cap del Servei de Salut Pública i Elisabet Vives, tècnica de salut pública, van lliurar ahir el diploma d'adhesió a Víctor Sobrido, cap operacional i Marta Muntané, responsable de centre de l'empresa ARCASA, en un acte en què també hi va assistir Montse Aymerich, cap de Serveis generals del Consorci Sanitari de l'Anoia.
El consum de fruita és fonamental per cuidar la salut i el compromís d'empreses capdavanteres del sector ajuda a fer fàcils les opcions saludables.
Fruita per reduir afeccions coronàries i prevenir el sobrepès
El consum habitual de fruita fresca és un dels elements centrals de la dieta mediterrània i l'alimentació saludable.
Està demostrat que cada ració addicional de fruita o verdura fresca consumida habitualment redueix un 7% el risc de patir afeccions coronàries.
En canvi, un consum baix d'aquests aliments es relaciona amb un risc més alt de càncer colorectal, mentre que el consum elevat de fruita i verdura fresca protegeix davant d'aquestes afeccions.
Diversos estudis demostren també que el consum de fruita i verdura pot prevenir el sobrepès i la diabetis.
D'altra banda, Catalunya és un gran productor de fruita de qualitat, però al mateix temps només 1 de cada 10 persones adultes i 1 de cada 14 infants mengen les 5 peces de fruita i/o verdura recomanades.
Del 24 de desembre de 2019 al 16 de gener de 2020, la Sub-direcció General de Vigilància i Resposta a Emergències de Salut Pública (SGVRESP), a través de la Xarxa de Vigilància Epidemiològica de Catalunya (XVEC) ha rebut la notificació de 37 sospites de xarampió i se n'han confirmat 25 casos.
L'edat mitjana dels casos ha estat de 24,6 anys (Rang: 8 mesos -53 anys).
El 88% no estaven correctament vacunats o l'estat vacunal era desconegut.
Nou casos han requerit ingrés hospitalari, quatre dels quals eren menors d'un any.
Cap dels hospitalitzats estava vacunat.
Actualment, el territori més afectat pel brot és el Barcelonès Nord, on s'han donat gaire la totalitat dels casos.
Cal recordar que a Catalunya el xarampió autòcton es considera eliminat des de l'any 2000 però, els viatges internacionals més ràpids i la mobilitat geogràfica en general poden produir, ocasionalment, la reintroducció del virus del xarampió.
Actualment a Europa, hi ha diversos països amb brots actius de xarampió, per això és molt important continuar mantenint un bon nivell de cobertura de vacunació en la població, atesa la seva gran contagiositat.
Així també, és important que abans de viatjar a un altre país les persones verifiquin el seu estat vacunal.
És molt important que el personal que treballa en centres sanitaris estigui correctament vacunat i que si algun professional no està immunitzat correctament, no atengui casos sospitosos de xarampió.
Donada la situació epidemiològica actual, cal augmentar la sospita diagnòstica enfront un quadre compatible amb la infecció per xarampió, fer la notificació urgent als Serveis de Vigilància Epidemiològica o al Servei d'Urgències de Vigilància Epidemiològica de Catalunya (SUVEC) fora de l'horari laboral (tel. 627480828) i adoptar les mesures de prevenció i control necessàries per evitar la transmissió a altres persones que es trobin a les sales d'espera del centres sanitaris, tant de l'àmbit d'atenció primària com hospitalària.
La COBATEST NETWORK va celebrar, els dies 4 i 5 de desembre, la seva 3a jornada anual a la seu de l'Agència de Salut Pública de Catalunya, amb l'objectiu de compartir experiències entre els membres de les diferents entitats que en formen part.
Durant la jornada es van presentar els resultats de la memòria 2018, any en el que es van reportar més de 130.000 proves de VIH, de les quals gairebé 1.500 van tenir un resultat reactiu (taxa de reactivitat de l'1,1%) i que han permès diagnosticar un total de 918 nous casos.
També es va presentar la revisió sistemàtica dels centres de cribratge comunitari realitzada per Sara Croxford, investigadora de Public Health England, així com altres projectes de recerca i experiències de les entitats comunitàries.
Entre els projectes presentats destaca el projecte INTEGRATE, que té com a objectiu aconseguir un abordatge integral del VIH, les infeccions de transmissió sexual, les hepatitis víriques i la tuberculosi a nivell europeu.
El CEEISCAT coordina un dels paquets de treball del projecte que posa l'èmfasi en la integració de les dades de cribratge d'aquestes infeccions.
Per altra banda es van presentar els resultats del projecte ECHOES que el CEEISCAT ha liderat i que ha permès millorar el coneixement de les conductes i pràctiques dels homes que tenen sexe amb homes i els treballadors de salut comunitaris, respectivament.
Per últim, algunes de les entitats que van participar en la jornada van presentar les seves experiències, com és el cas d'AIDS-Fondet, que va presentar el projecte de Prep que porta a terme a Dinamarca, o ARAS, que va presentar el projecte de testing que està desenvolupant a Romania.
Durant els dia 3 i 4 de desembre també es va realitzar la reunió de l'Steering Committee de la COBATEST NETWORK que reuneix a la direcció científica i estratègica de la xarxa.
La trobada va servir precisament per traçar les línies de futur del projecte que el passat mes de maig va establir una important aliança amb AIDS ACTION EUROPE per tal de portar a terme de manera conjunta l'Operating Grant concedida per la Comissió Europea a l'entitat amb seu a Alemanya, i que tindrà una durada de 4 anys, del 2018-2021.
Actualment, la Xarxa COBATEST coliderada pel CEEISCAT i per AIDS ACTION EUROPE, ha esdevingut una eina potencial no només per a la realització de la prova del VIH, sinó també com a canal d'informació, assessorament i vincle amb el sistema sanitari.
Està integrada per 45 centres de 20 països europeus que ofereixen els seus serveis de forma voluntària, fora del sistema sanitari convencional i en molts casos a través d'intervencions de camp, fets que afavoreixen l'accés a poblacions més vulnerables.
Els objectius principals de la xarxa són desenvolupar i implementar qüestionaris estandarditzats i procediments per a monitoritzar i avaluar l'activitat dels CBVCT, avaluar l'impacte potencial dels CBVCT en la millora del diagnòstic precoç i la vinculació amb el servei sanitari i consolidar una xarxa de centres CBVCT a nivell europeu per poder realitzar investigació operativa i promoure i difondre bones pràctiques.